Ontevredenheid oor voorleggingproses vir Bakwena-grondeisArgieffoto: led.co.za AfriSake het vandeesweek gewaarsku hy sal noodgedwonge die hof nader indien die Grondeisekommissie versuim om grondeienaars ŉ behoorlike geleentheid te bied om voorleggings aan die kommissie te maak oor die reuse Bakwena-grondeis. Die Johannesburg-Suid-grondeis, oftewel die Bakwena-eis, word as die grootste van sy soort in Suid-Afrika se geskiedenis beskou. AfriSake het Vrydag in ŉ verklaring gesê hy het ŉ finale brief aan die Grondeisekommissie gerig oor beweerde versuim om die Wet op die Herstel van Grondregte na te kom. Volgens die organisasie is briewe op 9 Desember 2016 en weer op 16 Januarie 2017 aan die kommissie gerig om dit in te lig dat die toegelate tyd vir voorleggings te kort is. Volgens AfriSake het verskeie grondeienaars AfriForum gekontak, omdat hulle eers in die laaste twee weke voor die afsnydatum vir voorleggings van dié eis te wete gekom het, omdat die kommissie die grondeis nie behoorlik geadverteer het soos wetgewing vereis nie. “Die kommissie moes volgens behoorlike prosedure die eis in die Staatskoerant en plaaslike koerante geadverteer het en persoonlike kennisgewings aan grondeienaars gegee het waarin na straatadresse verwys word,” het Armand Greyling, regs- en beleidsanalis vir AfriSake, gesê. Grondeienaars het tot Donderdag kans gehad om voorleggings aan die kommissie te doen oor waarom betrokke eiendomme nie deel van die eis moes uitmaak nie. “Dit is noemenswaardig dat die kommissie se eie navorsingsverslag bevind dat die eis afgewys moet word, omdat geen getuienis bevestig dat die Bakwena’s met geweld van die betrokke grond volgens diskriminerende wetgewing ná 1913 verwyder is nie,” lui AfriSake se verklaring. AfriSake waarsku as die kommissie nie die eis behoorlik adverteer en elke grondeienaar die geleentheid bied om behoorlike voorleggings aan die kommissie te maak nie, sal die organisasie die hof nader om die kommissie teenoor die publiek verantwoordelik te hou.